Title: ประกาศคณะกรรมการประมงประจำจังหวัดสุราษฎร์ธานี เรื่อง กำหนดเขตพื้นที่รักษาพันธุ์สัตว์น้ำ พ.ศ. 2561

ประกาศคณะกรรมการประมงประจำจังหวัดสุราษฎร์ธานี
เรื่อง
กำหนดเขตพื้นที่รักษาพันธุ์สัตว์น้ำ
พ.ศ. ๒๕๖๑

ด้วยบึงขุนทะเลเป็นแหล่งน้ำจืดที่คล้ายทะเลสาปขนาดใหญ่ที่สุดของจังหวัดสุราษฎร์ธานี
มีเนื้อที่ประมาณ ๑,๒๗๐ ไร่ ครอบคลุมพื้นที่ ๓ ตำบลของอำเภอเมืองสุราษฎร์ธานี คือ
ตำบลมะขามเตี้ย ตำบลขุนทะเล และตำบลวัดประดู่ ตั้งอยู่ห่างจากตัวเมืองไปทางทิศใต้
ประมาณ ๗ กิโลเมตร บึงขุนทะเลจัดเป็นระบบนิเวศแบบระบบเปิด รับน้ำจากคลองสาขา
ระบบน้ำบึงขุนทะเลได้รับอิทธิพลของน้ำทะเลที่ขึ้นลงและรุกล้ำเข้ามาถึงในเขตบึงโดยเฉพาะช่วงฤดูแล้งเป็นครั้งคราว
ก่อให้เกิดการแลกเปลี่ยนถ่ายเทมวลสารระหว่างกัน
บึงขุนทะเลมีความสำคัญทั้งในเชิงนิเวศวิทยาและสภาวะเศรษฐกิจสังคมของจังหวัดสุราษฎร์ธานี
เป็นที่อยู่อาศัยของนกน้ำชนิดที่สำคัญ เช่น นกเป็ดน้ำ นกชันและนกชนิดอื่น ๆ
อีกเป็นจำนวนมากเป็นแหล่งที่มีปลาน้ำจืดชุกชุม ทัศนียภาพที่สวยงาม
ตลอดจนการจับหาสัตว์น้ำเป็นรายได้
ประชาชนที่อยู่อาศัยอยู่โดยรอบใช้น้ำจากบึงและคลองสาขาเพื่อการเพาะปลูก อุปโภค
และเลี้ยงสัตว์ ความเชื่อมโยงของระบบนิเวศบึงขุนทะเล
กับระบบอื่นทำให้มีโอกาสสูงที่ก่อให้เกิดการเปลี่ยนแปลง จึงเห็นควรวางมาตราการอนุรักษ์ทรัพยากรสัตว์น้ำที่มีคุณค่า
ให้สามารถใช้ประโยชน์ได้อย่างยั่งยืนต่อไป

อาศัยอำนาจตามความในมาตรา
๒๘ วรรคหนึ่ง (๓) และมาตรา ๕๖ แห่งพระราชกำหนดการประมง พ.ศ. ๒๕๕๘
คณะกรรมการประมงประจำจังหวัดสุราษฎร์ธานี โดยอนุมัติรัฐมนตรีว่าการกระทรวงเกษตรและสหกรณ์
จึงออกประกาศไว้ ดังต่อไปนี้

ข้อ
๑  กำหนดเขตพื้นที่ที่จับสัตว์น้ำบึงขุนทะเล
ภายในบริเวณพื้นที่ตามจุดพิกัดที่ปรากฏในแผนที่แสดงแนวเขตท้ายประกาศนี้เป็นเขตรักษาพันธุ์สัตว์น้ำ

ข้อ
๒  ห้ามมิให้ผู้ใดจับสัตว์น้ำในเขตพื้นที่รักษาพันธุ์สัตว์น้ำ
บึงขุนทะเลตามข้อ ๑ โดยเด็ดขาด เว้นแต่เป็นการกระทำเพื่อประโยชน์ในทางวิชาการหรือเพื่อการบำรุงรักษาพันธุ์สัตว์น้ำ
และได้รับอนุญาตเป็นหนังสือจากอธิบดีกรมประมงหรือผู้ซึ่งอธิบดีมอบหมาย

ข้อ
๓[๑]  ประกาศนี้ใช้บังคับตั้งแต่วันประกาศในราชกิจจานุเบกษาเป็นต้นไป

ประกาศ
ณ วันที่ ๒๖ เมษายน พ.ศ. ๒๕๖๑
วิชวุทย์
 จินโต
ผู้ว่าราชการจังหวัดสุราษฎร์ธานี
ประธานคณะกรรมการประมงประจำจังหวัดสุราษฎร์ธานี

[เอกสารแนบท้าย]

๑.
แผนที่ท้ายประกาศคณะกรรมการประมงประจำจังหวัดสุราษฎร์ธานี เรื่อง
กำหนดเขตพื้นที่รักษาพันธุ์สัตว์น้ำ พ.ศ. ๒๕๖๑

(ดูข้อมูลจากภาพกฎหมาย)

พิมพ์มาดา/จัดทำ
๒๐ สิงหาคม ๒๕๖๑

[๑]
ราชกิจจานุเบกษา เล่ม ๑๓๕/ตอนพิเศษ ๑๔๔ ง/หน้า ๒๐/๒๑ มิถุนายน ๒๕๖๑